
Paradicsomot fertőző Colletotrichum izolátumok jellemzés

A Colletotrichum fajok kutatása az egész világon széleskörű. Ez köszönhető
gazdanövénykörüknek, valamint morfológiai és molekuláris sokféleségüknek. Paradicsom
esetében már 11 Colletotrichum faj jelenlétét írták le. Vizsgálatunk során célul tűztük ki, hogy
mely Colletotrichum fajok fordulhatnak elő paradicsomon hazai viszonylatban. Jelenleg
hazánkban a Colletotrichum coccodes fajt tartják felelősnek a betegség kialakulásáért. A
Colletotrichum fajok antraknózisos tüneteket okoznak a paradicsom érésben lévő termésén és
posztharveszt is megjelenhetnek a tünetek, valamint a növény többi részét is fertőzhetik.
A kutatáshoz magyarországi helyszínekről (Veresegyház, Sződliget, Soroksár)
gyűjtöttünk paradicsom terméseket, amik antraknózisos tüneteket mutattak. A mintákat 2022
és 2023 szeptemberében gyűjtöttük. A kórokozót PDA (burgonya-dextróz-agar) táptalajon
izoláltuk és tiszta tenyészeteket hoztunk létre. A Koch-posztulátumok minden esetben
teljesültek. Elvégeztük a tiszta tenyészetek morfológiai vizsgálatait, valamint lemértük a
konídiumokat is. Molekuláris vizsgálatokat is végeztünk. Az ITS régió, az actin és
kalmodulin gén alapján történő azonosítást is elvégeztük. Az ITS régió és a gének vizsgálata
során is ugyanazt az eredményt kaptuk, szekvenciáink a Colletotrichum coccodes és C.
nigrum fajokkal is 100%-os homológiát mutattak.
Az eredményeink alapján nem elkülöníthető a két faj, bár morfológiai vizsgálataink
során a PDA táptalajon vizsgált tiszta tenyészet morfológiai bélyegei a C. nigrum fajjal
mutatnak nagyobb hasonlóságot. Ez alapján további vizsgálatok lennének szükségesek a két
faj pontos meghatározásához. Eredményeink hozzájárulnak a Colletotrichum nemzetség
kutatásaihoz, valamint a magyarországi paradicsom termesztés fejlődéséhez és az integrált növényvédelem tökéletesítéséhez.



